ຫ້ອງວ່າການ 8 ແຂວງພາກກາງ ແລະ ພາກໄຕ້ ຍົກລະດັບ ການຄຸ້ມຄອງ ເນື້ອງໃນເວັບໄຊ: ກອງປະຊຸມ ຝຶກອົບຮົມ ກ່ຽວກັບ ການຄຸ້ມຄອງ ເນື້ອໃນເວັບໄຊ ແລະ ການໂຄສະນາ ການຄຸ້ມຄອງ ຊັບພະຍາກອນ ທຳມະຊາດ ຈັດໂດຍ ຫ້ອງວ່າການ ສຳນັກງານ ນາຍົກລັດຖະມົນຕີ ໄດ້ດຳເນີນ ໃນລະຫວ່າງ ວັນທີ 19-26 ທັນວາ 2016 ທີ່ຫ້ອງວ່າການ ເມືອງຈຳພອນ ແຂວງ ສະຫວັນນະເຂດ ໂດຍໃຫ້ກຽດ ເຂົ້າຮ່ວມ ເປັນປະທານ ຂອງ ທ່ານ ປອ. ນ. ວຽງສະຫວັນ ດວງສະຫວັນ ຮອງຫົວໜ້າ ຫ້ອງວ່າການ ສຳນັກງານ ນາຍົກລັດຖະມົນຕີ ທັງເປັນຜູ້ຊີ້ນຳ ໂຄງການຜະລິດສື່ ເພື່ອສະໜອງ ແກ່ການນຳ ມີຄະນະຮັບຜິດຊອບ ຈັດຕັ້ງປະຕິບັດ ໂຄງການ, ວິທະຍາກອນ ຈາກຄະນະ ວິທະຍາສາດ ປ່າໄມ້ ມະຫາວິທະຍາໄລ ແຫ່ງຊາດ; ພະແນກ ກະສິກຳ ແລະ ປ່າໄມ້ ແຂວງ ສະຫວັນນະເຂດ; ວິທະຍຸ ກະຈາຍສຽງ ແຫ່ງຊາດ ພ້ອມດ້ວຍ ສຳມະນາກອນ ຈາກບັນດາກົມ ທີ່ສັງກັດ ຂຶ້ນກັບ ຫ້ອງວ່າການ ສຳນັກງານນາ ຍົກລັດຖະມົນຕີ ແລະ ບັນດາຫ້ອງວ່າການ 8 ແຂວງ ຈາກພາກກາງ ແລະ ພາກໃຕ້ ເຂົ້າຮ່ວມຫຼາຍກວ່າ 40 ທ່ານ.
ການຝຶກອົບຮົມ ໃນຄັ້ງນີ້, ແມ່ນໜຶ່ງ ໃນການປະຕິບັດ ບັນດາກິດຈະກຳ ຂອງໂຄງການ ທີ່ຫ້ອງວ່າການ ສຳນັກງານນາຍົກ ລັດຖະມົນຕີ ໄດ້ຮັບທຶນ ສະໜັບສະໜູນ ຈາກທະນາ ຄານໂລກ ໂດຍຜ່ານກອງທຶນ ປົກປັກຮັກສາ ສິ່ງແວດລ້ອມ ຈຸດປະສົງ ຂອງໂຄງການແມ່ນ ເພື່ອສ້າງ ຄວາມເຂັ້ມແຂງ ໃຫ້ແກ່ພະນັກງານ, ລັດຖະກອນ ພາຍໃນ ຫ້ອງວ່າການ ສຳນັກງານ ນາຍົກລັດຖະມົນຕີ, ຫ້ອງວ່າການແຂວງ ໃນການ ເຮັດໜ້າທີ່ ເປັນເສນາທິການ, ການປະສານງານ ແລະ ບໍລິການຮັບໃຊ້ ທີ່ດີໃຫ້ແກ່ ການນຳ, ລວມທັງການ ສ້າງຄວາມ ເຂັ້ມແຂງ ໃຫ້ແກ່ການສ້າງ ຈຸດປະສານງານ ລະຫວ່າງ ຫ້ອງວ່າການ ສຳນັກງານນາຍົກ ລັດຖະມົນຕີ ແລະ ບັນດາແຂວງ ເພື່ອແລກປ່ຽນ ຂໍ້ມູນຂ່າວສານ ໄດ້ຢ່າງຖືກຕ້ອງ, ວ່ອງໄວ, ຊັດເຈນ ດ້ວຍຫຼາຍຮູບແບບ ແລະ ໃຫ້ມີປະສິດທິຜົນ ດີຂຶ້ນກວ່າເກົ່າ. ທັງໝົດນັ້ນ, ກໍ່ເພື່ອປະກອບສ່ວນ ເຂົ້າໃນວຽກງານ ຫັນຫ້ອງວ່າການ ເປັນທັນສະໄໝ.
ໃນວາລະ ດຳເນີນຝຶກ ອົບຮົມ, ຜູ້ເຂົ້າຮ່ວມ ຈະໄດ້ຮັບຟັງ ຄຸນປະໂຫຍດ ຂອງຊັບພະຍາກອນ ປ່າໄມ້ ລວມມີ ນໍ້າ, ດິນ, ສັດນໍ້າ ແລະ ສັດປ່າ, ພ້ອມທັງ ຮັບຟັງບາງ ບົດຮຽນຕົວຈິງ ໃນການຄຸ້ມຄອງ ປົກປັກຮັກສາ ປ່າສະຫງວນ ຢູ່ແຂວງ ສະຫວັນນະເຂດ ຈາກພາກສ່ວນ ກ່ຽວຂ້ອງ. ພ້ອມນັ້ນ, ສໍາມະນາກອນ ຍັງຈະໄດ້ຮຽນຮູ້ ບາງບົດຮຽນ ໃນການ ເກັບກໍາຂ່າວ ແລະ ສະໜອງຂ່າວ ລົງເວັບໄຊລັດຖະບານ, ເຕັກນິກ ການຄຸ້ມຄອງ ແລະ ສະໜອງເນື້ອໃນ ນິຕິກໍາ ລົງເວັບໄຊ ລັດຖະບານ ລວມທັງ ເຕັກນິກການ ສ້າງຄໍາຖາມ ແລະ ສໍາພາດ ເກັບກໍາຂໍ້ມູນ. ໃນຊຸດຝຶກອົບຮົມ ຄັ້ງນີ້, ນອກຈາກສໍາມະນາກອນ ຈະໄດ້ຮຽນຮູ້ ພາກທິດສະດີ ແລ້ວ ຍັງຈະໄດ້ລົງໄປ ສໍາພາດເກັບກໍາຂໍ້ມູນ ຢູ່ພາກສະໜາມ ຕົວຈິງ ເຂດປ່າ ສະຫງວນ ພູຊ້າງແຫ່ ຕື່ມອີກ. ໃນໂອກາດກ່າວ ເປີດກອງປະຊຸມ ຝຶກອົບຮົມ, ທ່ານ ປອ. ນ. ວຽງສະຫວັນ ດວງສະຫວັນ ໄດ້ຮຽກຮ້ອງ ໃຫ້ນັກສຳມະ ນາກອນ ທັງໝົດ ຈົ່ງ ພ້ອມກັນສຸມໃສ່ ປຶກສາຫາລື ແລກປ່ຽນບົດຮຽນ ເຊິ່ງກັນ ແລະ ກັນ ດ້ວຍຄວາມ ຮັບຜິດຊອບສູງ ເພື່ອຍາດແຍ່ງ ເອົາຄວາມຮູ້, ບົດຮຽນ ນຳໄປໝູນໃຊ້ ເຂົ້າໃນຂົງ ເຂດວຽກງານ ຄວາມຮັບຜິດ ຊອບຂອງຕົນ ກໍ່ຄືທ້ອງຖິ່ນ ໃຫ້ເກີດຜົນ ປະໂຫຍດສູງສຸດ ພ້ອມທັງຖອດຖອນ ບົດຮຽນການ ຄຸ້ມຄອງ ແລະ ປົກປັກຮັກສາ ຊັບພະຍາກອນ ທຳມະຊາດ ເພື່ອໂຄສະນາ ເຜີຍແຜ່ ຜ່ານສື່ຕ່າງໆ ແນໃສ່ປະກອບສ່ວນ ເຂົ້າໃນການ ພັດທະນາ ເສດຖະກິດ-ສັງຄົມ.